CELEX: 32020D2200
Language: fi
Date: 2020-12-17 00:00:00
Title: Komission täytäntöönpanopäätös (EU) 2020/2200, annettu 17 päivänä joulukuuta 2020, eräiden eurooppalaisten kansalaisaloitteiden tuenilmausten keräämisen määräaikojen pidentämisestä Euroopan parlamentin ja neuvoston asetuksen (EU) 2020/1042 nojalla (tiedoksiannettu numerolla C(2020) 9226) (Ainoastaan englanninkielinen teksti on todistusvoimainen)

23.12.2020   
               
               
                  FI
               
               
                  Euroopan unionin virallinen lehti
               
               
                  L 434/56
               
            
         KOMISSION TÄYTÄNTÖÖNPANOPÄÄTÖS (EU) 2020/2200,
         annettu 17 päivänä joulukuuta 2020,
         eräiden eurooppalaisten kansalaisaloitteiden tuenilmausten keräämisen määräaikojen pidentämisestä Euroopan parlamentin ja neuvoston asetuksen (EU) 2020/1042 nojalla
         
            
               (tiedoksiannettu numerolla C(2020) 9226)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta annetussa asetuksessa (EU) 2019/788 säädettyjen keruu-, tarkastus- ja tutkintavaiheiden määräaikoja koskevista väliaikaisista toimenpiteistä covid-19:n leviämisen vuoksi 15 päivänä heinäkuuta 2020 annetun Euroopan parlamentin ja neuvoston asetuksen (EU) 2020/1042 (1) ja erityisesti sen 2 artiklan 2 kohdan,
         on kuullut Euroopan parlamentin ja neuvoston asetuksen (EU) 2019/788 (2) 22 artiklalla perustettua eurooppalaista kansalaisaloitetta käsittelevää komiteaa,
         sekä katsoo seuraavaa:
         
                     (1)
                  
                  
                     Asetuksessa (EU) 2020/1042 säädetään eurooppalaiseen kansalaisaloitteeseen liittyvistä väliaikaisista toimenpiteistä niiden haasteiden ratkaisemiseksi, joita kansalaisaloitteiden järjestäjät, kansalliset viranomaiset ja unionin toimielimet kohtasivat sen jälkeen, kun Maailman terveysjärjestö ilmoitti maaliskuussa 2020, että covid-19-epidemiasta oli tullut maailmanlaajuinen pandemia. Ilmoituksen tekemistä seuranneiden kuukausien aikana jäsenvaltiot ottivat käyttöön rajoittavia toimenpiteitä kansanterveyskriisin torjumiseksi. Tämän seurauksena julkinen elämä pysähtyi lähes kaikissa jäsenvaltioissa. Asetuksella pidennettiin sen vuoksi tiettyjä Euroopan parlamentin ja neuvoston asetuksessa (EU) 2019/788 säädettyjä määräaikoja.
                  
               
                     (2)
                  
                  
                     Lisäksi asetuksella (EU) 2020/1042 valtuutetaan komissio pidentämään tietyissä olosuhteissa keruuaikoja kolmella kuukaudella sellaisten aloitteiden osalta, joiden keruuaika on edelleen käynnissä covid-19:n uuden leviämisen aikana. Keruuaikojen jatkamisen edellytykset ovat samanlaiset kuin ne, jotka johtivat keruuaikojen ensimmäiseen jatkamiseen covid-19 pandemian johdosta maaliskuussa 2020. Edellytyksenä on, että vähintään neljäsosa jäsenvaltioista tai useat jäsenvaltiot, jotka edustavat yli 35:tä prosenttia unionin väestöstä, soveltavat covid-19-pandemian johdosta toimenpiteitä, jotka haittaavat merkittävästi järjestäjien mahdollisuuksia kerätä tuenilmauksia paperimuodossa ja tiedottaa yleisölle käynnissä olevista aloitteista.
                  
               
                     (3)
                  
                  
                     Asetus (EU) 2020/1042 hyväksyttiin heinäkuussa 2020, ja komissio on sen jälkeen seurannut tiiviisti tilannetta jäsenvaltioissa. Covid-19-tapausten merkittävä lisääntyminen koko unionissa lokakuussa 2020 on johtanut rajoittavien toimenpiteiden tiukentamiseen yhä useammissa jäsenvaltioissa. Lokakuun 2020 loppuun mennessä toimenpiteet, joilla rajoitetaan kansalaisten vapaata liikkuvuutta eri jäsenvaltioissa covid-19:n leviämisen pysäyttämiseksi tai hidastamiseksi, olivat lisääntyneet merkittävästi.
                  
               
                     (4)
                  
                  
                     Saatavilla olevien tietojen perusteella komissio katsoo, että edellytykset keruuaikojen jatkamiselle täyttyivät 1 päivänä marraskuuta 2020. Tuohon päivään mennessä neljä jäsenvaltiota oli ilmoittanut soveltavansa kansallisia eristystoimenpiteitä, jotka estävät kansalaisten vapaan liikkumisen omalla alueellaan tai rajoittavat sitä huomattavasti. Lisäksi yhdeksän jäsenvaltiota oli ilmoittanut, että vaikka ne eivät soveltaneet kansallisia eristystoimenpiteitä, ne sovelsivat vaikutukseltaan samanlaisia rajoittavia toimenpiteitä julkiseen elämään omassa maassaan tai ainakin merkittävissä osissa sitä. Tällaiset toimenpiteet vaikuttavat merkittävästi myös järjestäjien mahdollisuuksiin kerätä tuenilmauksia paperimuodossa ja tiedottaa yleisölle käynnissä olevista aloitteista. Nämä kielteiset vaikutukset johtuvat rajoittavien toimenpiteiden yhdistelmästä, mukaan lukien paikalliset eristystoimenpiteet, julkisiin tiloihin pääsyn rajoitukset, kauppojen, ravintoloiden ja baarien sulkeminen tai rajoitettu aukiolo, julkisten ja yksityisten kokoontumisten ja tapaamisten tiukat rajoitukset ja ulkonaliikkumiskieltojen määrääminen. Tällä hetkellä käytettävissä olevien tietojen perusteella kyseiset toimenpiteet tai vaikutukseltaan samanlaiset toimenpiteet ovat todennäköisesti käytössä vähintään kolmen kuukauden ajan.
                  
               
                     (5)
                  
                  
                     Asianomaiset jäsenvaltiot edustavat vähintään neljäsosaa jäsenvaltioista ja yli 35:tä prosenttia unionin väestöstä.
                  
               
                     (6)
                  
                  
                     Näistä syistä voidaan päätellä, että edellytykset keruuaikojen jatkamiselle täyttyvät niiden aloitteiden osalta, joiden keruuaika oli käynnissä 1 päivänä marraskuuta 2020. Niiden keruuaikoja olisi sen vuoksi pidennettävä kolmella kuukaudella.
                  
               
                     (7)
                  
                  
                     Niiden aloitteiden osalta, joiden keruuaika alkoi 1 päivän marraskuuta 2020 ja tämän päätöksen hyväksymispäivän välisenä aikana, keruuaikaa olisi jatkettava 1 päivään helmikuuta 2022.
                  
               
                     (8)
                  
                  
                     Tätä päätöstä olisi sovellettava taannehtivasti niiden aloitteiden osalta, joiden keruuaika päättyi 1 päivän marraskuuta 2020 ja tämän päätöksen hyväksymispäivän välisenä aikana,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Tuenilmausten keruun enimmäisaikaa eurooppalaiselle kansalaisaloitteelle, jonka tuenilmausten keruu oli käynnissä 1 päivänä marraskuuta 2020, pidennetään kyseisen aloitteen osalta kolmella kuukaudella.
            
            
               2.   Jos tuenilmausten keruu aloitteelle alkoi 1 päivän marraskuuta 2020 ja 17 päivän joulukuuta 2020 välisenä aikana, keruuaikaa pidennetään kyseisen aloitteen osalta 1 päivään helmikuuta 2022.
            
         
         
            2 artikla
            Seuraavien aloitteiden tuenilmausten keruuaikojen uudet päättymispäivät ovat seuraavat:
            
                        —
                     
                     
                        aloite ”Nopea, oikeudenmukainen ja tehokas ratkaisu ilmastonmuutokseen”: 6. helmikuuta 2021;
                     
                  
                        —
                     
                     
                        aloite ”Koheesiopolitiikka alueiden yhdenvertaisuuden ja alueellisten kulttuurien säilymisen varmistamiseksi”: 7. helmikuuta 2021;
                     
                  
                        —
                     
                     
                        aloite ”Lentopolttoaineen verovapautuksen lopettaminen Euroopassa”: 10. helmikuuta 2021;
                     
                  
                        —
                     
                     
                        aloite ”Hiilelle hinta ilmastonmuutoksen torjumiseksi”: 22. huhtikuuta 2021;
                     
                  
                        —
                     
                     
                        aloite ”Viljellään tiedettä edistyksellisesti: viljelylajikkeilla on merkitystä!”: 25. huhtikuuta 2021;
                     
                  
                        —
                     
                     
                        aloite ”Pysäytetään korruptio Euroopassa sen alkulähteellä katkaisemalla tietyn määräajan jälkeen rahoitus mailta, joissa on tehoton oikeuslaitos”: 12. kesäkuuta 2021;
                     
                  
                        —
                     
                     
                        aloite ”Ilmastokriisitoimet”: 23. kesäkuuta 2021;
                     
                  
                        —
                     
                     
                        aloite ”Pelastakaa mehiläiset ja maanviljelijät! Maatalous mehiläisille suotuisaksi terveen ympäristön puolesta”: 30. kesäkuuta 2021;
                     
                  
                        —
                     
                     
                        aloite ”Lopettakaa eväpyynti – lopettakaa kauppa”: 31. lokakuuta 2021;
                     
                  
                        —
                     
                     
                        aloite ”ÄÄNESTÄJÄT ILMAN RAJOJA, täydet poliittiset oikeudet EU:n kansalaisille”: 11. joulukuuta 2021;
                     
                  
                        —
                     
                     
                        aloite ”Otetaan käyttöön vastikkeeton perustulo koko EU:ssa”: 25. joulukuuta 2021;
                     
                  
                        —
                     
                     
                        aloite ”Jakamisvapaus” (”Libertà di condividere”): 1. helmikuuta 2022;
                     
                  
                        —
                     
                     
                        aloite ”Oikeus hoitoon”: 1. helmikuuta 2022.
                     
                  
         
            3 artikla
            Tätä päätöstä sovelletaan taannehtivasti niiden aloitteiden osalta, joiden keruuaika päättyi 1 päivän marraskuuta 2020 ja tämän päätöksen hyväksymispäivän välisenä aikana.
         
         
            4 artikla
            Tämä päätös on osoitettu seuraaville yrityksille:
            
                        —
                     
                     
                        kansalaisaloitteen ”Nopea, oikeudenmukainen ja tehokas ratkaisu ilmastonmuutokseen” järjestäjäryhmä;
                     
                  
                        —
                     
                     
                        kansalaisaloitteen ”Koheesiopolitiikka alueiden yhdenvertaisuuden ja alueellisten kulttuurien säilymisen varmistamiseksi” järjestäjäryhmä;
                     
                  
                        —
                     
                     
                        kansalaisaloitteen ”Lentopolttoaineen verovapautuksen lopettaminen Euroopassa” järjestäjäryhmä;
                     
                  
                        —
                     
                     
                        kansalaisaloitteen ”Hiilelle hinta ilmastonmuutoksen torjumiseksi” järjestäjäryhmä;
                     
                  
                        —
                     
                     
                        kansalaisaloitteen ”Viljellään tiedettä edistyksellisesti: viljelylajikkeilla on merkitystä!” järjestäjäryhmä;
                     
                  
                        —
                     
                     
                        kansalaisaloitteen ”Pysäytetään korruptio Euroopassa sen alkulähteellä katkaisemalla tietyn määräajan jälkeen rahoitus mailta, joissa on tehoton oikeuslaitos” järjestäjäryhmä;
                     
                  
                        —
                     
                     
                        kansalaisaloitteen ”Ilmastokriisitoimet” järjestäjäryhmä;
                     
                  
                        —
                     
                     
                        kansalaisaloitteen ”Pelastakaa mehiläiset ja maanviljelijät! Maatalous mehiläisille suotuisaksi terveen ympäristön puolesta” järjestäjäryhmä;
                     
                  
                        —
                     
                     
                        kansalaisaloitteen ”Lopettakaa eväpyynti – lopettakaa kauppa” järjestäjäryhmä;
                     
                  
                        —
                     
                     
                        kansalaisaloitteen ”ÄÄNESTÄJÄT ILMAN RAJOJA, täydet poliittiset oikeudet EU:n kansalaisille” järjestäjäryhmä;
                     
                  
                        —
                     
                     
                        kansalaisaloitteen ”Otetaan käyttöön vastikkeeton perustulo koko EU:ssa” järjestäjäryhmä;
                     
                  
                        —
                     
                     
                        kansalaisaloitteen ”Jakamisvapaus” (”Libertà di condividere”) järjestäjäryhmä;
                     
                  
                        —
                     
                     
                        kansalaisaloitteen ”Oikeus hoitoon” järjestäjäryhmä.
                     
                  
         
            Tehty Brysselissä 17 päivänä joulukuuta 2020.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 231, 17.7.2020, s. 7.
         
            (2)  Euroopan parlamentin ja neuvoston asetus (EU) 2019/788, annettu 17 päivänä huhtikuuta 2019, eurooppalaisesta kansalaisaloitteesta (EUVL L 130, 17.5.2019, s. 55).